Yelekelela!

Ngifanele ukulifunda kanjani iBhayibheli lami?

Umlayezo ongcono oyoke uwuthole!

Liyini iBhayibheli futhi kufanele ngani ukuthi ngilifunde?

IBhayibheli yincwadi kaNkulunkulu akhuluma ngayo nathi. Silalela iZwi lakhe sifunde ukuthi ufuna ukuba siphile kanjani. Ngenxa yokuthi iZwi likaNkulunkulu liyaphila, linamandla okusishintsha.

Ukufunda iBhayibheli kungayishintsha impilo yami? Kodwa-ke likhuluma ngani iBhayibheli?

IBhayibheli liyincwadi yomlando, incwadi yomthetho kanye nencwadi egcwele izindaba, izinkondlo, izifundo zempilo kanye namazwi aduduzayo. Ngaphezu kwakho konke liyindaba yothando lukaNkulunkulu kimi nakuwe.

Kodwa njengoba liyincwadi enkulu kangaka, ngiqala kuphi?

Naphezu kokuthi iBhayibheli liyincwadi enkulu kangaka oyoke uyifunde, uqobo lwalo liyiqoqo lezincwadi eziningi. Linezincwadi ezingama-66 sezizonke.

Ngeke ngikwazi ukufunda zonke lezi zincwadi empilweni yami yonke!

Khululeka! Vele uzibuke njengomtapo wezincwadi lapho ukhetha khona leyo ofisa ukuyifunda ethubeni elithile. Awuphoqekile ukuzifunda zonke ngesikhathi esisodwa. Okunye ongakwenza ukuzifundela izahluko ezimbalwa nje noma amavesi athile esahluko esithile.

Kodwa-ke, ngenzenjani uma ngingayiqondi into engiyifundayo?

Ungalilahli ithemba kalula nje. Kungcono uqale ngendaba ethile! Uyomangala ukuthola ukuthi kuyobalula kanjani.

Kulungile! Ake sizame!

Make siqale ngendaba yomfana owabaleka ekhaya etholakala encwadini *NgokukaLuka ^15:°11-14a.

INdodana Yolahleko
¹¹ Wayesethi: “Umuntu othile wayenamadodana amabili. ¹² Encane yawo yayisithi kuyise: ‘Baba, nginike isabelo sefa esiqondene nami;’ wawahlukanisela impahla. ¹³ “Kwathi emva kwezinsuku ezingeziningi indodana encane yayisibutha konke, yamuka, yaya ezweni elikude, yachitha khona imfuyo yayo ihamba ngokonakala. ¹⁴ Isisaphaze konke, kwavela indlala enkulu kulelo zwe; yaqala ukuswela.”

Kwabe sekwenzekani-ke kusuka lapho?

Kungcono uzitholele lokhu! Funda encwadini *NgokukaLuka ^15:°11-32.

Ngizokwenza kanjani-ke lokhu? Angazi nokuthi ngingaqalaphi!

Landela isiyalo esitholakala esigabeni esithi “Ukucubungula iBhayibheli”.

Ingabe kulukhuni? Angikaze ngikwenze nanini.

Kunjengokufunda ukugibela ibhayisikili! Unganakile, uzithola usulishwezisa. Manje vula iBhayibheli lakho siqhubeke!

Vula, bheka, funda!

Ukucubungula iBhayibheli

Ukucubungula iBhayibheli kuthinta *incwadi, ^isahluko, kanye °nevesi. Indlela elula yokufunda, ukuzama ukuthola isibonelo esithile: asivule incwadi *NgokukaLuka ^15:°11-32.

Hawu! Imibala ikwenza kubelula kakhulu!

Bheka lezi zimpawu * ^ ° emabhodini anemibala emnyama nemhlophe.

Khumbula, kukhona iTestamente Elidala neTestamente Elisha.

Isinyathelo 1:

Hlola ikhasi lokuqukethwe elisekuqaleni eBhayibhelini. Bheka incwadi *NgokukaLuka! IseTestamenteni Elisha. Manje-ke phenya ikhasi elifanele.

Ngalithola!

Isinyathelo 2:

Thola inombolo yesahluko – inombolo egqamile ekuqaleni kwaleso naleso sigaba. Phenya amakhasi uze ufike ^Esahlukweni 15.

Ngasithola! Ngenzani-ke okulandelayo?

Isinyathelo 3:

Uyazibona izinombolo ezincane cishe kulowo nalowo mugqa wesigaba?

Ehhe, ngiyazibona!

Lezi zinombolo zikhombisa amavesi. Kulesi sibonelo sifisa ukufunda kusukela °evesini le-14. Qhubeka ufunde uze ufike °evesini lama-32. Zinike isikhathi sokwenza lokhu!

Kulungile! Sengiqedile! Lo mfo ungikhumbuza udadewethu! Naye uyadelela ...

Njengamanje yini ofisa ukuyithola?

Manje! Ngiwutholaphi “uBaba wethu osezulwini?”

Ukuze uthole “uMkhuleko weNkosi” bheka incwadi *NgokukaMathewu ekhasini lokuqukethwe. Yincwadi yokuqala eTestamenteni Elisha. Manje-ke bheka inombolo ^6 egqamile.
Manje-ke bheka izinombolo ezincane ezisukela kweyesi °9 uye kweye-13.
Usuyitholile – ke!

Akubanga nzima neze!

Njengoba sewudlule ngempumelelo kulezi zivivinyo ezimbili zokuqala, usufanele ukukwazi ukuthola noma yiyiphi inkomba kunoma yikuyiphi indawo eBhayibhelini. Zicije ngokubheka onke amavesi akuleli bhukwana!

Kulungile! Ngiqala kuphi-ke?

Ufuna ukwazi ukuthi konje konke kuqalephi? Funda izahluko ezintathu zokuqala zencwadi uGenesise. Lena yincwadi yokuqala eBhayibhelini kanti itholakala eTestamenteni Elidala. Qala ngeSahluko soku-^1 indima yoku-°1 uqhubeke uze ufike Esahlukweni sesi-^3.

Ingabe kulapho u-Adamu no-Eva bahlangana khona nenyoka?

Yebo, kodwa nawe ungazifundela ngalokhu nokunye okuningi kulezi zahluko.

Ngenzenjani-ke uma ngifuna induduzo nokuqondiswa?

Ake uzame AmaHubo. Ungahle uthole lawo ejwayelekile, njenge *Hubo ^23 kanye ne *Hubo ^121.

Ngiyawazi uMkhuleko othi “UJehova unguMalusi Wami ...”!!!

Kuhle-ke! Manje funda uqhubeke.

Njengani nje?

Uma ufisa ukwazi kabanzi ngempilo kaJesu nabafundi bakhe, qala ufunde incwadi NgokukaLuka.

Khumbula, izincwadi ezine zokuqala zeTestamente Elisha zibizwa ngokuthi ngamavangeli. Lezi zincwadi zixoxa indaba yempilo kaJesu emhlabeni kusuka ekuqaleni kuya ekugcineni.

Zindaba ezimnandi-ke lezo!

Yiqiniso! Yilokho okuchazwa yigama elithi “iVangeli!” Asiqale ngencwadi NgokukaLuka. Le ncwadi ixoxa indaba yempilo nomsebenzi kaJesu emhlabeni: ukuthi wabasindisa kanjani abantu, ukuthi wabafundisa ukuthini mayelana nombuso kaNkulunkulu kanti igcina ngokubethelwa kwakhe, ngokuvuka kwakhe kwabafileyo nokwenyukela kwakhe ezulwini.

Kodwa mina ngifuna ukwazi ukuthi uJesu wathini!

Funda incwadi *NgokukaMathewu izahluko ^5, ^6 kanye nesesi ^7. Kulezi zahluko uJesu usitshela ukuthi kufanele siphile kanjani, ukuthi sifanele ukubaphatha kanjani abanye nanokuthi sifanele sibe nomqondosimo onjani empilweni. Izincwadi NgokukaMathewu, NgokukaMarku naNgokukaJohane nazo zisitshela ngempilo kaJesu emhlabeni.

IBhayibheli lingisiza kanjani empilweni yami yansukuzonke?

IBhayibheli liyincwadi yothando lukaNkulunkulu kithi! Sebenzisa ikhono lakho lokucubungula iBhayibheli ukuze uthole le milayezo yothando.

*AmaHubo ^36:°5-9 - Funda ngokulunga kukaNkulunkulu.
*AmaHubo ^139:°15-16 - Wena ubunjwe yisandla sikaNkulunkulu!
*AbaseRoma ^8:°38 - UNkulunkulu akasidedeli!
*1 NgokukaJohane ^4:°19 - Siyathanda ngoba uNkulunkulu wasithanda kuqala.

Yeyi, uthi bewazi nje ukuthi iBhayibheli liwukudla komphefumulo?

Kanjani?

Funda *NgokukaJohane ^6:°35.
Uyakukhumbula konke ukudla osuke wakudla empilweni yakho yonke?

Wobuye uthi uyadlala!

Ngaphandle kokudla kwansukuzonke wawungeke ukhule uqinile futhi uhlale uphilile. Kuyafana neBhayibheli. Ungeke ukukhumbule konke osuwake wakuzwa noma wakufunda eZwini. Kodwa umphefumulo wakho wawuyophila ngani uma ulanjiswa ngokweZwi likaNkulunkulu?

Kanti iBhayibheli aligcwele nje imithetho nemiyalo? Nokuthi kwenzekani uma ngiyaphula?

Uthi bewazi nje ukuthi ukulandela imiyalo esiyinikezwa eBhayibhelini kucishe kufane nokudlala umdlalo?

Usho umdlalo onjengebhola lezinyawo nelezandla?

Imiyalo ikhona ukuze inikeze wonke umuntu ithuba empilweni, kodwa futhi iyakuvikela ibuye ikuqondise. UNkulunkulu wasinika imiyalo ukuze asigcine siphephile nokuthi asikhombise ukuthi sifanele siphile kanjani. Bheka ku-*Eksodusi ^20:°3-17 usebenzisa imibala (noma izimpawu) ulandele izinyathelo 1-3!

Uma uzodlala, udinga ukufunda imithetho?

Usho kahle! Nali-ke isu uNkulunkulu akwenzele lona.

U-*Eksodusi ^20:°3
Umthetho 1:
UNkulunkulu ngaphezu kwakho konke okunye!

U-*Eksodusi ^20:°4-5
Umthetho 2:
Ngubani oyisithixo sakho?

U-*Eksodusi ^20:°7
Umthetho 3:
Yalusa ulimi lwakho.

U-*Eksodusi ^20:°8-10
Umthetho 4:
Phumula ngosuku lwesikhombisa – lokhu kuyaphoqa!

U-*Eksodusi ^20:°12
Umthetho 5:
Hlonipha abazali bakho!

U-*Eksodusi ^20:°13
Umthetho 6:
Ungabulali!

U-*Eksodusi ^20:°14
Umthetho 7:
Gcina ingqondo yakho kanye nomzimba wakho kuhlanzekile!

U-*Eksodusi ^20:°15
Umthetho 8:
Ukweba kubi!

U-*Eksodusi ^20:°16
Umthetho 9:
Khuluma iqiniso!

U-*Eksodusi ^20:°17
Umthetho 10:
Ungabi nomhawu!

Miningi le mithetho!

Ake ufunde incwadi *NgokukaMathewu ^22:°37-40 lapho uJesu eqoqa khona umthetho!

Konje siyini isono?

Isono sibuke njengokuphambuka noma ukuphosisa! Bheka umthetho *1 KwabaseKorinte ^9:°24-27

Ngakho – ke kusho ukuthi isono sisho ukungadlali umdlalo ngokulandela imithetho?

Ngicabanga kanjalo. Bheka *NgokukaJohane ^3:°16-17
Esiphambanweni uKristu wachitha igazi lakhe ukuze kuthethelelwe izono zethu. Ukubethelwa kwakhe kusivumela ukuba sibuye siqale kabusha. UNkulunkulu uyasihlanza asuse zonke izono!

Uma senza okubi akusho ukuthi kusuke sekuphelile ngathi?

Kunjalo! Yilokho esikubiza ngokuthi kuwukulunga nomusa kaNkulunkulu. Ake ngicacise kanje:

Bheka la mavesi ukuze ubone ukuthi ngiqonde ukuthini.

*AmaHubo ^32:°1-5

*NgokukaMathewu ^18:°21-22

*2 KwabaseKorinte ^2:°7 Thethelela abanye.

Kufanele ngilifunde kaningi kangakanani iBhayibheli?

Uma liwukudla komphefumulo, kungcono ulifunde njalo njalo. Uma ufuna ukukhula ekukholweni, kufanele uzikhandle ngakho! Yenza okwenziwa nguJesu:

Ekuseni kusemnyama kakhulu, wavuka waphuma, waya endaweni eyihlane, wakhuleka khona.
*NgokukaMarku ^1:°35

Qaphela: umakhalephaketheni nethelevishini kungakuphazamisi!

Isixwayiso!
Ukufunda iBhayibheli kungayishintsha impilo yakho!

NjengeZwi likaNkulunkulu, lona libeka imithetho maqondana nokuphila kanti futhi likukhombisa imiphumela yokulalela nokungalaleli.

Uma ngenza okungalungile kusho ukuthi ngingazilimaza futhi ngilimaze nabanye!

Yebo! Kodwa ngaphezu kwalokho, kukunikeza isiqiniseko ngothando lukaNkulunkulu kanye nentethelelo yakhe okungapheli.

Okuhle nje ukuthi ngesu likaNkulunkulu lomdlalo thina sonke siyaphumelela!

Impela kunjalo!

Khumbula!

Ungumntwana kaNkulunkulu - *NgokukaJohane ^1:°12
UNkulunkulu wanikela ngeNdodana Yakhe ukuze akusindise! - *NgokukaJohane ^3:°16
Ningamalungu omzimba kaKristu - *1 KwabaseKorinte ^12:°27
Niphephile ngoba akakho onganahlukanisa nothando lukaNkulunkulu - *KwabaseRoma ^8:°35-39
Ungumuntu othile ngoba uNkulunkulu wakukhetha - *NgokukaJohane ^15:°16

Kwakuhle!

UJesu uyisibonelo empilweni yakho ekulandeleni isu likaNkulunkulu!

Ukukukhumbuza nje, ukhiye wensindiso uqukethwe encwadini *NgokukaJohane ^3:°16.

Uyazi ukuthini? Ave sengimagange ukuqala ukufunda iBhayibheli lami ukuze ngikwazi ukulandela isu likaNkulunkulu ngempilo yami!

Usizo nesaluleko esivela eBhayibhelini

Isimilo esixegayo: Kwabase-Efesu 5:15-18
Ukucindezeleka emoyeni: KwabaseRoma 8:28-39
Ukufakaza: IzEnzo 1:8
Ukuhleba: Kwabase-Efesu 4:29
Ukukhathazeka: AmaHubo 46
Ukulingwa: 2 KuThimothewu 2:22
Ukuqalekisa: uJakobe 3: 8-9
Ukuthandana: 1 kaPetru 4:8
Ukuthukuthela: Kwabase-Efesu 4:31
Ukwehlulwa ngontanga: IzAga 1:8-19
Umzimba: 1 KwabaseKorinte 6:19-20; 15:35-57
Umzwangedwa: AmaHubo 40:1-3

Published and distributed by the

bible society
of south africa

www.biblesociety.co.za

ISBN 978-0-7982-1979-2 (Epub)
ISBN 978-0-7982-1980-8 (Mobi)
ISBN 978-0-7982-1981-5 (PDF)